*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Μαΐου 1984
περί εγκρίσεως τροποποίησης του προγράμματος σχετικά με τα προϊόντα της ελιάς και τους ελαιούχους σπόρους στην Ελλάδα, σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην ελληνική γλώσσα είναι το μόνο αυθεντικό)
(84/300/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσης για τη βελτίωση των συνθηκών μεταποίησης και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3164/82 (2), και ιδίως το άρθρο 5,
Εκτιμώντας:
ότι η ελληνική κυβέρνηση ανακοίνωσε, στις 25 Οκτωβρίου 1983, μία τροποποίηση του προγράμματος σχετικά με τα προϊόντα της ελιάς και τους ελαιούχους σπόρους, η οποία εγκρίθηκε από την Επιτροπή με την απόφαση της 24ης Ιουνίου 1981·
ότι η εν λόγω τροποποίηση αφορά την ενημέρωση του προγράμματος αυτού ενόψει, κυρίως, της προσαρμογής του στις νέες ανάγκες που έχουν παρουσιασθεί και της παράτασής του μέχρι το 1987· ότι ανταποκρίνεται στους στόχους και πληροί τις προϋποθέσεις του κανονισμού (ΕΟΚ) αριθ. 355/77·
ότι η έγκριση του τροποποιημένου προγράμματος αφορά μόνο τις αιτήσεις που αναφέρονται στο άρθρο 24 παράγραφος 4 του κανονισμού (ΕΟΚ) αριθ. 355/77·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνεται η τροποποίηση του προγράμματος σχετικά με τα προϊόντα της ελιάς και τους ελαιούχους σπόρους, η οποία ανακοινώθηκε από την κυβέρνηση της Ελληνικής Δημοκρατίας στις 25 Οκτωβρίου 1983, σύμφωνα με τον κανονισμό (ΕΟΚ) αριθ. 355/77.
2. Η έγκριση του τροποποιημένου προγράμματος αφορά μόνο τα σχέδια που υποβάλλονται πριν από την 1η Μαΐου 1984.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 11 Μαΐου 1984.